দ্য রিপোর্ট প্রতিবেদক : বাংলাদেশ প্রিমিয়ার লিগের (বিপিএল) তৃতীয় আসর আগামী নভেম্বরে। সবকিছু ঠিকঠাক থাকলে ২০ নভেম্বর পর্দা উঠবে ঘরোয়া ক্রিকেটের টোয়েন্টি২০ এই আসরটির। এই আসরকে কেন্দ্র করে সোমবার একমি ভবনে বিপিএল গভর্নিং কাউন্সিলের এক বৈঠক অনুষ্ঠিত হয়েছে। সেখানে প্লেয়ার বাই চয়েসের তারিখ, ক্রিকেটারদের পেমেন্ট কাঠামোসহ আরও নানা বিষয় নিয়ে আলোচনা হয়েছে। তবে বৈঠকে আলোচিত বিষয়গুলোকে চূড়ান্ত সিদ্ধান্ত বলে মানা যাচ্ছে না এখনই। কেননা, আগামী বুধবার মিরপুর শের-ই-বাংলা জাতীয় স্টেডিয়ামে গুরুত্বপূর্ণ বোর্ড সভা অনুষ্ঠিত হবে। সেখানেই সোমবারের বৈঠকের বিষয়গুলো অনুমোদিত হবে। বোর্ড সভাতে বিপিএলের জন্য একটি টেকনিক্যাল কমিটি গঠন করা হবে। যে কমিটি বিপিএল সুষ্ঠুভাবে আয়োজনের জন্য যথাযথভাবে পদক্ষেপ গ্রহণ করবে।